《柳巷》
元代·许有孚

种柳圭塘路，行行便向荣。雨晴羞眼涩，烟暖细眉横。

色比金犹嫩，枝看翠易盈。林疏无系马，叶接有啼莺。

线乱柔条袅，毡铺落絮平。寻诗常独往，送客或同行。

归院尘难到，还家月每明。上通陶令宅，不接亚夫营。

京兆时非昔，平康梦自惊。阳关休叠曲，司马易伤情。

但恐春回驭，何将酒解酲。托根因胜境，由径得嘉名。

莫讶公休吏，诗成句未精。

作者简介：汤阴人，字可行。许有壬弟。文宗至顺元年进士，授湖广儒学副提举，改湖广行省检校。累除南台御史，迁同佥太常礼仪院事。与有壬父子唱和，成《圭塘欸乃集》。